**נעמי איליין קמפבל** (באנגלית: **Naomi Elaine Campbell**; נולדה ב-22 במאי 1970) היא דוגמנית על ושחקנית בריטית. נחשבת לאחת הדוגמניות המצליחות והידועות ביותר של שנות ה-90 ופעילה בתחום האופנה גם היום.

ביוגרפיה
--------

קמפבל נולדה בלונדון שבאנגליה למשפחה ממוצא אפרו-ג'מייקני וסיני-ג'מייקני. אימה הייתה רקדנית מקצועית ילידת ג'מייקה. חודשיים לאחר לידתה עזב אביה את המשפחה.
רוב ילדותה, גדלה קמפבל לצד האומנת שלה בזמן שאמה יצאה לסיבוב הופעות באירופה עם להקת הריקוד שלה. בגיל 10, התקבלה קמפבל לבית ספר לאומנויות הבמה, שם למדה בלט.

קריירה
------

קמפבל החלה את קריירת הדוגמנות בגיל 15 וכעבור שנה כבר הופיעה על שער מגזין האופנה היוקרתי "Elle". ב-1988 כיכבה במגזין ווג הפריזאי והייתה הדוגמנית השחורה הראשונה שהגיעה למעמד זה. ב-1992, הופיעה גם בפלייבוי ובספר "Sex" שפרסמה מדונה בו גם צולמו השתיים בעירום. יחד עם הופעה בקליפ השיר "Erotica" של הזמרת והשיר "Freedom! '90" של ג'ורג' מייקל פיתחה תדמית של דוגמנית סקסית במיוחד וכיכבה במגזינים רבים, על מסלולי תצוגות האופנה, ובקליפים נוספים בטלוויזיה.

בשנות ה-90 הוכתרה כאחת מדוגמניות העל הגדולות ביותר במסגרת הקבוצה שכונתה "שש הגדולות" לצד קלאודיה שיפר, סינדי קרופורד, לינדה אוונג'ליסטה, קייט מוס וכריסטי טרלינגטון. היא לקחה חלק בתצוגת האופנה של ויקטוריה'ס סיקרט מספר פעמים.

רבים מחשיבים את קמפבל לדוגמנית השחורה המצליחה ביותר בהיסטוריה ובשנים האחרונות רבים משווים אליה את טיירה בנקס שפרחה בסוף שנות ה-90 ותחילת שנות ה-2000.

פילנתרופיה
----------

מאז 1997 מעורבת קמפבל במעשי צדקה רבים אשר מתמקדים בעיקר בילדי אפריקה שמדרום לסהרה. היא עבדה עם נלסון מנדלה וסיפרה שהיא מאוד שמחה להכיר אותו ושהוא בן אדם טוב לב ואינטליגנט. ב-2005 גייסה קמפבל למעלה ממיליון דולר למען נפגעי הוריקן קתרינה.

ב-7 ביולי 2007 היא הנחתה את לייב ארת' בדרום אפריקה. 

בשנת 2010 יזמה קמפבל אירוע צדקה לטובת נפגעי רעידת האדמה בהאיטי.

שערוריות
--------

לצד הצלחתה, ידועה נעמי קמפבל כבעלת אופי בעייתי, המתנכלת לאנשים רבים סביבה ומסתבכת בשערוריות שונות לרבות תקריות אלימות. בנובמבר 2012 נפגעה ברגלה כשאלמונים ניסו לשדוד את ארנקה בעת שהותה בפריז וכתוצאה מכך נאלצה להתנייד בכיסא גלגלים.

ביוני 2015 פורסם כי עובד מטעמה של חברת יחסי הציבור של קמפבל הסיר מידע מהערך אודות הדוגמנית באנציקלופדיית הרשת ויקיפדיה במטרה להסתיר פרטים לא מחמיאים אודותיה.

באוגוסט 2015 הורשעה בבית משפט באיטליה בתקיפת צלם פפראצי ונידונה לחצי שנת מאסר.

משחק ושירה
----------

קמפבל ביצעה את תפקיד המשחק הראשון שלה בסדרת הילדים הבריטית "The Chiffy Kids" בשנת 1978.

בשנת 1991 שיחקה בסרט הקומי-מוזיקלי "קר כקרח" בתפקיד משמעותי ראשון לצדו של ונילה אייס.

בשנת 1994 הוציאה אלבום בסגנון האר אנד בי בשם "Baby Woman". האלבום לא הצליח מבחינה מסחרית בבריטניה, אך זכה להצלחה ביפן ומכר כמיליון עותקים ברחבי העולם.

בשנת 1995 שיחקה בתפקיד קטן בקומדיה הרומנטית "נישואין נוסח מיאמי" בכיכובה של שרה ג'סיקה פרקר. באותה שנה גילמה את סימון בסדרת המשטרה "ניו יורק בהסוואה" ב-FOX.

בשנת 2015 שיחקה בתפקיד משנה בסדרת הדרמה "אימפריה" ברשת פוקס, בתפקיד קמילה מרקס-וייטמן לצד טרנס הווארד וטראג'י פ. הנסון. שבה למספר פרקים בעונה השנייה ב-2016. בשנת 2018 שיחקה בסרט הקומי "מרגישה פצצה", לצד איימי שומר.

חיים אישיים
-----------

קמפבל היא אם לשני ילדים שנולדו ב-2021, ו-2023.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **נעמי קמפבל** |
| ויקישיתוף תמונות ומדיה בוויקישיתוף: **נעמי קמפבל** |

* 

* אתר האינטרנט הרשמי של נעמי קמפבל (באנגלית)
* נעמי קמפבל, ברשת החברתית פייסבוק

* נעמי קמפבל, ברשת החברתית טוויטר

* נעמי קמפבל, ברשת החברתית אינסטגרם

* נעמי קמפבל, סרטונים בערוץ היוטיוב

* נעמי קמפבל, במסד הנתונים הקולנועיים IMDb (באנגלית)

* נעמי קמפבל, באתר AllMovie (באנגלית)

* נעמי קמפבל, באתר Rotten Tomatoes (באנגלית)

* נעמי קמפבל, במסד הנתונים הקולנועיים KinoPoisk (ברוסית)

* נעמי קמפבל, באתר MusicBrainz (באנגלית)

* נעמי קמפבל, באתר Discogs (באנגלית)

* נעמי קמפבל, באתר בילבורד (באנגלית)
* נעמי קמפבל, פרופיל באתר fashionmodeldirectory.com
* סהר שלו, רק שלא יעצבנו אותה, נעמי קמפבל חוגגת 40, עכבר העיר, 24 במאי 2010
* כריסי מוריסון, סאנדיי טיימס, ‏נעמי החדשה, באתר ישראל היום, 10 במרץ 2016
* "למדתי המון מתורתו": נעמי קמפבל חושפת את הקשר המפתיע שלה לרבי, באתר סרוגים, 8 ביולי 2019
* עומר דניאל, טופ מודל עם אישיוז: נעמי קמפבל חוגגת 50, במדור "פנאי פלוס" באתר ynet‏, 22 במאי 2020

הערות שוליים
------------

1. ↑  קרן בר לב, ‏קורבן אופנה: נעמי קמפבל על כיסא גלגלים, באתר ‏מאקו‏‏, ‏6 בינואר 2013‏
2. ↑  ויטה קיירס, ‏נעמי קמפבל שילמה כדי להסתיר את הרומן שלה עם מייק טייסון, באתר ‏מאקו‏‏, ‏24 ביוני 2015‏
3. ↑  נאוה סילוורה‏, הולכת לכלא? נעמי קמפבל קיבלה חצי שנת מאסר בפועל, באתר וואלה!‏, 4 באוגוסט 2015
4. ↑  בגיל 53: נעמי קמפבל אמא לשניים, באתר pplus, ‏2023-06-29

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007343485405171
* BNE: XX874164
* BnF: cb13969234d (data)
* GND: 119381869
* ISNI: 0000 0001 1648 9611
* LCCN: n94087424
* MusicBrainz: e24c9413-49b6-4d4b-9e31-cf07d02a9782
* NDL: 00512382
* NLP: A11784398
* NTA: 123678366
* SNAC: w63j4d7w
* SUDOC: 245190694
* Trove: 934294
* ULAN: 500333518
* VIAF: 56803375
* WorldCat: lccn-n94087424

 |